Blaðamennirnir Maria Ressa frá Filippseyjum og Dmitry Muratov frá Rússlandi tóku í gær við friðarverðlaunum Nóbels í Osló. Þau lýstu áhyggjum af fjölmiðlafrelsi, upplýsingaóreiðu, falsfréttamennsku, alræðishyggju og misnotkun bandarískra samfélagsmiðla og netrisa á yfirburðastöðu sinni.
Þau Ressa og Muratov voru verðlaunuð fyrir ómetanlegt framlag þeirra til að verja tjáningarfrelsið, frumforsendu lýðræðis og varanlegs friðar. Muratov er einn stofnenda hins sjálfstæða, rússneska dagblaðs Novaya Gazeta, sem hóf útgáfu 1993, og er einn örfárra rússneskra fjölmiðla sem ekki fylgir línunni frá Kreml í einu og öllu. Ressa er á meðal stofnenda vefmiðilsins Rappler, sem hefur stundað rannsóknarblaðamennsku og gagnrýna umfjöllun um stjórnvöld á Filippseyjum frá árinu 2012. Bæði hafa mátt þola ofsóknir vegna starfa sinna. Í viðtali við Al Jazeera segir Ressa það vera eina mestu ógnina við lýðræði í heiminum þegar lygar verða að staðreyndum. Það rjúfi þann raunveruleika sem við deilum öll og geri það auðveldara að afvegaleiða almenning. Muratov tók í sama streng og sagði falsfréttir og upplýsingafölsun vaxandi ógn. Svo virðist sem sannleikurinn hafi glatað gildi sínu í hugum fólks, sem sé upptekið af eigin hugmyndum en hirði minna um staðreyndir, segir Muratov. Friðarverðlaun Nóbels féllu síðast í skaut blaðamanns árið 1935. Þá var þýski blaðamaðurinn Carl von Ossietzky verðlaunaður - og fangelsaður - fyrir að vara heiminn við uppgangi Hitlers og vígvæðingu Þýskalands.